ሰማያዊ ፓርቲ በአዲስ አበባና በድሬዳዋ በኢሕአዴግ ስም የተመዘገቡ ዕጩዎች እንዲሰረዙ ጠየቀ
የኢትዮጵያ ሕዝቦች አብዮታዊ ዴሞክራሲያዊ ግንባር (ኢሕአዴግ) የሚባል ፓርቲ ባለመኖሩ ምክንያት፣ በፌዴራል መቀመጫ ከተሞችና በአንዳንድ ሥፍራዎች በኢሕአዴግ ስያሜ የተመዘገቡ ዕጩዎች እንዲሰረዙ ሰማያዊ ፓርቲ የኢትዮጵያ ብሔራዊ ምርጫ ቦርድን ጠየቀ፡፡በፓርቲው ፕሬዚዳንት ኢንጂነር ይልቃል ጌትነት ተፈርሞ የካቲት 30 ቀን 2007 ዓ.ም. ለብሔራዊ ምርጫ ቦርድ የፖለቲካ ፓርቲዎች ምዝገባ ጽሕፈት ቤት፣ ለቦርዱ ሰብሳቢ እንዲሁም ለቦርዱ ጸሐፊና የጽሕፈት ቤት ኃላፊ በግልባጭ ደብዳቤ እንዲደርሳቸው መደረጉን ይገልጻል፡፡በግንባርነት ከተቋቋሙት የፖለቲካ ኃይሎች መካከል ኢሕአዴግ አንዱ እንደሆነ የሚገልጸው የፓርቲው መግለጫ፣ ‹‹ኢሕአዴግ ግንባር እንደመሆኑ አባል ፓርቲዎች እንጂ የራሱ የሆኑ ግለሰብ አባላት ሊኖሩት አይችልም፤›› በማለት በኢሕአዴግ ስም የተመዘገቡ ዕጩዎቹ ይሰረዙ የሚልበትን ምክንያት አቅርቧል፡፡በተሻሻለው የፖለቲካ ፓርቲዎች ምዝገባ አዋጅ 573/2000 አንቀጽ 2(9) መሠረት ‹‹ግንባር›› ማለት ‹‹ሁለትና ከዚያ በላይ የሆኑ የፖለቲካ ፓርቲዎች የተናጠል ሕጋዊ ህልውናቸው እንደተጠበቀ ሆኖ የጋራ የሆነ ስያሜ፣ የፖለቲካ ፕሮግራምና መተዳደሪያ ደንብ ኖሯቸው ለመንቀሳቀስ ሲወስኑ የሚደራጅ አካል ነው፤›› የሚለውን የአዋጁን አንቀጽ መሠረት በማድረግ፣ ኢሕአዴግ የሚባል ፓርቲ የሌለ በመሆኑ ቦርዱ በዚህ ፓርቲ የቀረቡለትን ዕጩዎች ይሰርዝ በማለት ጥያቄውን ለቦርዱ አቅርቧል፡፡የኢትዮጵያ ብሔራዊ ምርጫ ቦርድ ጽሕፈት ቤት ምክትል ኃላፊ አቶ ወንድሙ ጎላ በበኩላቸው፣ ‹‹ስለተባለው ጉዳይ ምንም የማውቀው ነገር የለም፡፡ ጉዳዩን በተመለከተ ለቦርዱ የገባ ደብዳቤም የለም፤›› በማለት ለሪፖርተር ምላሽ ሰጥተዋል፡፡የሰማያዊ ፓርቲ የሕዝብ ግንኙነት ኃላፊ አቶ ዮናታን ተስፋዬ ግን፣ ‹‹ያስገባነውን ደብዳቤ ቦርዱ ፈርሞ መቀበሉን የሚገልጽ ግልባጭ በእጃችን አለ፤›› በማለት በምክትል ኃላፊው የተሰጠውን ምላሽ ተቃውመዋል፡፡ከዚህ በተጨማሪም ‹‹ኢሕአዴግ የአራት ድርጅቶች ግንባር እንደመሆኑ እነዚህ ፓርቲዎች የሚወክሉት መጡበት የተባለውን ክልል ነው፡፡ ይህንንም በመንተራስ በየክልሎች ብሔረ አማራ ዴሞክራሲያዊ ንቅናቄ (ብአዴን)፣ የኦሮሞ ሕዝቦች ዴሞክራሲያዊ ድርጅት (ኦሕዴድ)፣ የደቡብ ኢትዮጵያ ሕዝቦች ዴሞክራሲያዊ ንቅናቄ (ደኢሕዴን) እና ሕዝብ ወያኔ ሓርነት ትግራይ (ሕወሓት) ኢሕአዴግ እያለ ዕጩዎችን አስመዝግቧል፤›› በማለት የሚገልጸው ሰማያዊ ፓርቲ፣ ከዚህ በተቃራኒ በፌዴራል መቀመጫ ከተሞችና በአንዳንድ ቦታዎች ላይ ኢሕአዴግ በሚል ብቻ ዕጩዎች መመዝገባቸው አግባብ እንዳልሆነ ተችቷል፡፡‹‹ይህም ምርጫ ቦርድ በተለያዩ ቦታዎች ላይ ሕግን ያልተከተለና ወጥነት የሚጎድለው አሠራርን እየተገበረ እንደሚገኝ ያመላክታል፤›› በማለት ቦርዱ በገለልተኝነት ሁሉንም ፓርቲዎች እንዲያገለግል ጠይቋል፡፡ስለሆነም ቦርዱ በሕግና በሞራል የተጣለበትን ትልቅ አገራዊ ኃላፊነት ከግምት በማስገባት በአዲስ አበባ፣ በድሬዳዋና በሌሎችም አካባቢዎች በኢሕአዴግ ስም የቀረቡ ሁሉም የግንባሩ ዕጩዎች የፈጸሙት ስህተት ታውቆ በአፋጣኝ ከዕጩነታቸው እንዲሰረዙና ይህም በአስቸኳይ ለመራጩ ሕዝብ ይፋ እንዲደረግ ጥያቄውን ለቦርዱ ማቅረቡን አስታውቋል፡፡በአዲስ አበባ ከተማ ኢሕአዴግ ያቀረባቸውን 23 ዕጩዎች የያዘውና በብሔራዊ ምርጫ ቦርድ አማካይነት በየምርጫ ክልሉ የተለጠፈው የተወዳዳሪዎች ዝርዝር፣ ኢሕአዴግ በግንባር ደረጃ እንደሚወዳደር ነው የሚያሳየው፡፡